AARHUS: Borgmesteren i Aarhus hedder de næste fire år med sikkerhed også Jacob Bundsgaard.

Og det var en lettet Jacob Bundsgaard, der ved 02-tiden natten til onsdag mødte pressen på rådhuset for en kort kommentar til valgresultatet.

Socialdemokraterne fik 3.073 flere stemmer end ved sidste valg, men da befolkningstallet samtidig er steget holder partiet næsten akkurat den samme stemmeprocent som sidst nemlig 37,9 procent mod 38,2 ved valget i 2013. Det betyder, at Socialdemokraterne beholder 13 mandater i byrådet.

Dermed står Socialdemokratiet også fortsat bedre i Aarhus end på landsplan, hvor man ganske vist er gået frem. På landsplan fik Socialdemokraterne 32,5 procent af stemmerne.

- Det er et fremragende valgresultat i Aarhus, lød den første kommentar fra en tydeligt tilfreds Jacob Bundsgaard.

- Det er fremragende både i forhold til de meningsmålinger vi har set, og i forhold til at Alternativet også er kommet i byrådet. At vi kunne holde stemmeprocenten og mandaterne er en kraftpræstation af vores hold, hvor alle har været i gang, siger Jacob Bundsgaard.

Han gik derefter umiddelbart efter til møde med valgforbundet S, SF, R, EL og Å for at drøfte en konstituering, hvor man fordeler rådmands- og udvalgsposter.